Man gestraf ná DBV 11 windhonde van kant moet maakArgieffoto Jaco Pieterse, ŉ senior inspekteur by die Nasionale Dierebeskermingsvereniging (NDBV), sê Dlokwakhe Johnston Bopela het ŉ pleitooreenkoms met die staat aangegaan en is ŉ boete van R10 000 opgelê of 12 maande tronkstraf. Pieterse sê die landdroshof het ook beslis dat Bopela onbevoeg is om diere aan te hou. Die hof het beveel dat die 10 honde wat tans in Bopela se sorg is onmiddellik aan die DBV oorgegee moet word. Die DBV het in 2011 ŉ lasbrief bekom en Bopela se eiendom besoek waar hulle op 22 windhonde in haglike toestande afgekom het. Die honde het erge beserings gehad waaronder gebreekte bene. Pieterse sê 11 van die 22 honde moes van kant gemaak word weens hulle beserings. Volgens Pieterse is Bopela in 2009 op soortgelyke aanklagte in die Vryheid-landdroshof gevonnis. “Die NDBV het in die saak bewys dat ons nie dieremishandeling ligtelik opneem nie en tot die einde toe sal veg tot geregtigheid geskied,” het Pieterse gesê.